DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 133/2018 Z. z., ktorou sa ustanovujú podrobnosti o dokladoch vozidla v znení neskorších predpisov sa predkladá podľa § 136 ods. 3 písm. c) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

V nadväznosti na návrh zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač 1326), sa predloženým návrhom vyhlášky navrhuje doplniť definícia necestného pojazdného stroja a upraviť vymedzenie pracovného stroja samohybného tak, aby bolo jednoznačnejšie rozlíšenie medzi jednotlivými druhmi zvláštnych vozidiel pri ich schvaľovaní a evidencii.

Návrh zároveň aktualizuje odkaz na všeobecne záväzný právny predpis v poznámke pod čiarou a dopĺňa údaj o schvaľovacej značke do vzoru osvedčenia o evidencii vozidla, čím sa reaguje na potreby aplikačnej praxe pri identifikácii vozidiel schválených podľa príslušných právnych predpisov Európskej únie.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky nie je predmetom vnútrokomunitárneho pripomienkového konania.









[bookmark: _GoBack]B. Osobitná časť

K čl. I
K bodu 1 [príloha č. 1 ods. 1 tretia veta]
Navrhuje sa toto technické vymedzenie nahradiť odkazom na pedálový bicykel s pomocným motorčekom. Cieľom zmeny je odstrániť duplicitné vymedzenie rovnakého druhu vozidla vo vyhláške a v zákone a zabezpečiť, aby vyhláška priamo nadväzovala na jeho zákonné vymedzenie.

K bodu 2 [príloha č. 1 ods. 2 písm. b) a ods. 5 písm. a)]
Navrhuje sa nahradiť slovo „len“ slovami „schváleného počtu osôb“ Cieľom je odstrániť pevné obmedzenie mopedu na prepravu jednej osoby a zohľadňuje sa počet osôb, pre ktorý bolo konkrétne vozidlo schválené. Rozhodujúci tak bude schválený počet miest pre konkrétne vozidlo a nie všeobecné obmedzenie ustanovené vo vyhláške.

K bodu 3 [príloha č. 1 ods. 40]
Navrhuje sa doplniť definícia necestného pojazdného stroja vrátane jeho základných charakteristík. Cieľom je jednoznačnejšie vymedziť tento druh zvláštnych vozidiel z dôvodu  ich schvaľovania a evidencie.

K bodu 4 [príloha č. 1 ods. 41]
Podrobnejšie sa upravuje  definícia pracovného stroja samohybného na účely vystavovania dokladov k vozidlu. 

K bodu 5 [príloha č. 1 ods. 42 prvá veta]
Ide o zosúladenie  s definíciou pracovného samohybného stroja v § 4 ods. 8 zákona č. 106/2018 Z. z., ktorá bola do zákona vložená v rámci poslednej novely (parlamentná tlač 1326).

K bodu 6 [príloha č. 6 poznámka pod čiarou k odkazu 15]
Legislatívno-technická úprava poznámky pod čiarou spočívajúca v aktualizácii odkazu na právny predpis.

K bodu 7 [príloha č. 6 ods. 10]
Navrhuje sa doplniť údaj o schvaľovacej značke „e24*2018/858*00123*01“ do vzoru dokladu vozidla pre vozidlá kategórií M, N a O. Úprava reaguje na požiadavky aplikačnej praxe pri identifikácii vozidiel schválených podľa nariadenia Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Ú. v. EÚ L 151, 14.1.2018) v platnom znení.

K čl. II

Účinnosť vyhlášky sa navrhuje 1. januára 2027 vzhľadom na účinnosť zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326).

